次韻庭藻追記去歲與余游西湖舟中聞火而歸
作者：周紫芝
朝代：宋

paragraphs: 漫郎移舟入小回，醉著幅巾歌落梅。
老夫但倚紫藤杖，袖手恥看黄金罍。
忽漫相逢遽如許，醉後高談俱楚楚。
百尺君臥元龍樓，醇酎我羞公瑾語。
從來悲樂難預期，人生快意能幾時。
紅光屬漢勢未已，短艇掠水歸嫌遲。
只今俱是京塵客，君居巷南我巷北。
天寒饑餓不出門，遣騎時來問消息。
江邊久客知何爲，白頭拾遺徒步歸。